Onderwyser het glo kind se hand met staalpyp gebreekArgieffoto ŉ Onderwyser van Krugersdorp in Gauteng is in hegtenis geneem nadat hy glo ŉ 12-jarige skolier se hand met ŉ staalpyp gebreek het nadat sy ŉ wiskundevraag verkeerd beantwoord het. “Die Eenheid vir Gesinsgeweld, Kinderbeskerming en Seksuele Oortredings (EGKS-eenheid) stel ondersoek in en hulle het die persoon in hegtenis geneem,” het Appel Ernst, woordvoerder van die polisie in Gauteng, aan News24 gesê. “Die man sal Vrydag in die Krugersdorp-landdroshof verskyn.” Die departement van onderwys het Donderdag gesê hy beskou die voorval in “ŉ ernstige lig”. “Ons veroordeel lyfstraf ten sterkste, aangesien dit onwettig is volgens die Grondwet van die land en die Skolewet,” het Phumla Sekhonyane, woordvoerder van die departement, gesê. “Daar is geen ruimte vir lyfstraf in ons skoolstelsel nie. Die beweerde gedrag van die onderwyser, indien dit waar is, is totaal onaanvaarbaar.” Die Krugersdorp Nuus-webwerf het berig die leerling se ma het op 7 Mei by die huis gekom en gesien haar dogter is in pyn. Haar linkerhand was hewig geswel. Volgens die webwerf het die onderwyser die meisie en ander skoliere met ŉ staalpyp geslaan omdat sy nie ŉ wiskundevraag korrek beantwoord het nie. Sekhonyane het gesê die departement het beamptes na die skool gestuur om ondersoek in te stel en die skoolhoof sal ook ŉ verslag saamstel. “Enige onderwyser wat lyfstraf toepas sal tereg staan op aanklag van aanranding, en die onderwyser kan afgedank word,” het sy gesê. “Die departement het die afgelope paar jaar onderwysers opgelei om alternatiewe dissiplinêre praktyke en prosedures te identifiseer en toe te pas. Die departement sal berading aan die betrokke leerling bied.” Bron: Ahmed Areff, News24